Wobchadne předewzaća wot 15. decembra na lěpšu mobilitu nastajene
Budyšin (SN/mwe). Z nowym železniskim jězbnym planom mjez Drježdźanami a Zhorjelcom, mjez Drježdźanami a Žitawu kaž tež do Libereca startuje wuchodosakska syć 15. decembra do lěpšeje mobility. Runočasnje su čary z Drježdźan do Kinsporka a Kamjenca wot toho potrjechene. Paralelnje k železnicy budu w Budyskim wokrjesu štyri linije PlusBusa po puću. Na naprašowanje Serbskich Nowin Hornjołužisko-Delnjošleski wobchadny zaměrowy zwjazk (ZVON) zdźěli, zo potrjechi to tež PlusBusowu liniju 102 z Budyšina do Kamjenca. To rěka, zo je bus mjez 4.30 hodź. a 23.15 hodź. kóždu hodźinu po puću. Na kóncu tydźenja pojědu busy tuž 19 króć z Budyšina do Prěčec a Pančic-Kukowa přez Hlinowc do Lessingoweho města a zaso wróćo. „To je šěsć jězbnych porow wjace, hač po starym jězbnym planje. Wjace hač by trěbne było, zo mjenujemy bus ‚PlusBus‘“, Sandra Trebesius z nowinarskeho běrowa ZVON zdźěli. „Nimo toho pojědu kóždu sobotu dwaj jězbnej poraj wjace hač dotal a njedźelu je bus tež štyri razow do kóždeho směra po puću.“
slk_Latn szl_Latn